[{"text_idx": "#000001", "text": "Go brin y byddech yn ymwybodol wrth edrych arni heddiw'r brwydrau y mae Megan Jones wedi gorfod eu hymladd. Mae yna gryfder ym mer esgyrn y ferch ifanc o Drawsfynydd ac yma mae'n rhannu ei stori..."}, {"text_idx": "#000002", "text": "Megan ydw i a chefais fy magu yng nghyffiniau Trawsfynydd - magwraeth cefn gwlad hapus. Fi ydi'r drydedd o bedair chwaer - Alaw, Catrin ac Elen, a fi oedd yr un oedd wastad mewn trwbwl ac yn bengaled a styfnig fel mul. Doeddwn i ddim yn swil ac mae'n chwiorydd yn tynnu'n nghoes yn dweud ma fi gafodd nodweddion drwg y bedair ohonom! Ro'n i yn ddisgybl disglair ac yn llwyddo yn yr ysgol ac wrth fy modd yn chwarae'r piano."}, {"text_idx": "#000006", "text": "Yn o\u0302l y so\u0302n, roedd y tywydd yn erchyll gyda chawodydd trwm o law ar y diwrnod hwnnw. Roeddwn angen benthyg y car am y noson er mwyn mynd am gyfweliad mewn gwesty lleol ac er bod Mam wedi fy rhybuddio i yrru'n ofalus, mi es allan o'r ty\u0302 heb boeni ac yn sicr o fy hunan."}, {"text_idx": "#000011", "text": "Roedd y doctoriaid wedi paratoi fy nheulu fod posibilrwydd cryf nad oeddwn am ddeffro o'r coma; roeddwn yn sa\u0302l iawn gydag anafiadau pen difrifol a llawer o gymhlethdodau ychwanegol gan gynnwys colli dros ddau-draean o'm mherfedd bach. Wedi iddynt atal y cyffuriau, oedd yn fy nghadw mewn coma artiffisial, roedd rhaid disgwyl i weld os oeddwn am ddeffro mewn diwrnod neu ddau. Ond ni ddeffrois ac nid oedd unrhyw arwydd fy mod am ddeffro."}, {"text_idx": "#000012", "text": "Roedd hwn yn gyfnod ofnadwy i fy nheulu, ond yn araf bach dechreuais ddangos arwyddion fy mod yn deffro, ac ar yr ugeinfed o Hydref agorais fy llygaid am y tro cyntaf. Er fy mod yn effro mewn rhyw ffordd, dwi dal ddim yn cofio dim am y cyfnod hwnnw na dim hyd at ganol Tachwedd ar o\u0302l i mi gael fy symud i ward neuro. Treuliais dros wyth mis yn yr ysbyty yn Stoke gyda phedwar o'r rheini mewn uned rehab arbenigol i anafiadau pen."}, {"text_idx": "#000015", "text": "Roedd llawer yn gweddi\u0308o ar i mi ddechrau siarad a dwi'n cofio ffrind da yn gyrru adnod i mi o Salm 40:"}, {"text_idx": "#000016", "text": "Yn ddigon siwr dyma nyrs yn gofyn i mi un diwrnod os oeddwn yn gwybod pa fis oedd hi ac atebais i yn y llais gwanaf erioed. Roedd fy llais yn wan iawn ond yn araf deg (drwy ymarfer lot!) daeth fy llais yn o\u0302l."}, {"text_idx": "#000018", "text": "Er bod fy atgofion cyntaf yn aneglur ac yn teimlo fel breuddwydion pell, yn araf deg daeth fy nghof yn o\u0302l er fod Mam dal i allu gweld gwahaniaeth ynof."}, {"text_idx": "#000019", "text": "Yn ystod fy amser yn yr ysbyty ro'n i yn cael mynd adref rai penwythnosau. Y tro cyntaf i Mam fynd a\u0302 fi adre dywedodd ei fod fel mod i'n gweld y byd am y tro cynta, yn pwyntio a synnu ar bethau fel coed o bob dim! Roedd mynd adref yn teimlo fel gwyliau gwych ond erbyn y nos Sul ro'n i'n barod ac eisiau mynd yn o\u0302l i'r ysbyty. Mae hynny'n swnio'n hurt i mi rwan ond gan mai yn yr ysbyty roeddwn wedi deffro o'r coma, roedd yn rywle lle o'n i'n teimlo'n ddiogel a chyfforddus."}, {"text_idx": "#000023", "text": "Mae bron i bum mlynedd wedi mynd heibio ers y ddamwain ac ar wahanol adegau dwi wedi cyfarfod sawl person sydd wedi bod yn allweddol i achub fy mywyd. Mae'n fraint cael ysgwyd eu llaw a dweud diolch o waelod calon iddyn nhw; er bod rhai yn dweud eu bod yn gwneud dim mwy na'u swydd, mae'n gymaint mwy 'na hynny. Dim ond y mis o'r blaen ro'n i'n siarad mewn Major Trauma Conference yn Llanelwy pan gwrddais a\u0302'r meddyg wnaeth fy nerbyn oddi ar yr hofrenydd ym Mangor ac achub fy mywyd."}, {"text_idx": "#000024", "text": "Rydw i'n ffrindiau da iawn erbyn hyn gyda Vicky oedd yn nyrs i mi yn yr uned gofal dwys. Hi oedd yn gofalu amdanaf yn ystod yr adegau gwaethaf pan farwodd fy mherfedd bach. Gorfod i'm teulu ddod i ddweud 'tara' i mi y noson honno wrth i'r staff redeg a\u0302 mi ar y gwely i gael fy sganio a wedyn y driniaeth anferth ddilynodd; doedd neb yn disgwyl i mi fyw'r noson honno. Vicky oedd yn edrych ar fy o\u0302l a chlywodd Mam hi'n dweud \"Come on Megan, I've been praying for you\". Roedd y gair 'prayer' yn ddigon i Mam godi ei phen a gofyn \"Did you say pray?\". Daeth yn amlwg bod Vicky'n Gristion ac roedd ei chynhaliaeth yn wych drwy gydol yr amser caletaf. Rydym ni wedi cadw mewn cysylltiad a fi oedd ei morwyn briodas yn 2015."}, {"text_idx": "#000025", "text": "Mae doctoriaid yn fud wrth ystyried sut dwi wedi gwella. Does dim esboniad gwyddonol pam fy mod yn fyw heddiw ac mae'n fwy o syndod fyth mai'r un Megan ydw i ag yr oeddwn cyn y ddamwain -'Dwi dal yn bengaled, styfnig ac yn uchel fy ngloch! Nid bod yn besimistaidd oedd y doctoriaid pan esbonion nhw i'm rhieni wedi'r ddamwain na faswn i byth yr un Megan ag oeddwn i o'r blaen ac y baswn i'n ddifrifol anabl; dyma oedd realiti'r anafiadau."}, {"text_idx": "#000030", "text": "Roedd yr holl gefnogaeth o adref yn anhygoel ac roedd pobl mor hael. Roedd pobl ar draws y byd yn gweddi\u0308o am fy iacha\u0302d ac roedd cael ymwelwyr yn teithio dros ddau gan milltir i'm gweld yn rhywbeth na allwn i byth ei ad-dalu."}]